Prin mai multe articole v-am anunțat despre importanța monumentului istoric de categorie națională Fântâna Cadânei din satul Lipnic, raionul Ocnița. De asemenea, au fost publicate noutăți despre cum decurge campania de adunare a fondurilor pentru restaurarea acestui legendar monument.

Potrivit datelor istorice, pe 20 august 1469, în regiunea satului Lipnic a avut loc bătălia lui Ștefan cel Mare împotriva tătarilor. Acest spațiu este unicul loc de pe teritoriul actual al Republicii Moldova, unde a avut loc o asemenea bătălie semnificativă a marelui voievod. După spusele unei legende locale, anume de la Fântâna Cadânei a și început lupta.

Cu câteva luni în urmă, un grup de tineri entuziaști și-au propus să reînvie acest loc de legendă. Pe parcursul acestora, grupul au fost susținuți de către Ministerul Culturii, de către zeci de persoane ce au donat și adunat banii necesari pentru restaurarea Fântânei, iar autoritățile locale ale satului Lipnic nu au întârziat cu ajutorul. Inaugurarea monumentului istoric pe 27 septembrie a fost un eveniment mult-așteptat, soldat în urma unei colaborări frumoase dintre oamenii simpli și autorități. Îndată ce au fost pregătite piesele pentru restaurare, au urmat lucrările de curățire ale Fântânei, amenajarea spațiului. Acum, acest loc pare unul de o frumusețe rară, iar scopul principal la moment este de a-l menține în această stare cât mai mult timp. De dorit – mereu.

Cu ocazia inaugurării, a fost organizată o ceremonie plină de elemente tradiționale. Reprezentanții autorităților locale, precum și membrii grupului de inițiativă, împreună cu arhitecții, au adus un cuvânt de mulțumire pentru susținerea acestei inițiative. Zeci de lipniceni au venit să asculte mini-concertul organizat, precum și să privească un mic spectacol prezentat de către un grup local de actori, unde nu lipsea măritul voievod Ștefan cel Mare. Fântâna Cadânei, de asemenea, a fost sfințită, și lumea era deja gata să soarbă prima apă scoasă din Fântână.

Ziua de 27 septembrie a devenit o zi specială pentru persoanele care au participat la acest proiect, ce avea scopul de a uni grupuri mai mici din societatea civilă, pentru a reconstrui împreună o fântână de legendă. Inaugurarea monumentului de legendă face parte din seria de evenimente dedicate Zilelor Europene ale Patrimoniului, care în Republica Moldova se desfășoară între 22 și 27 septembrie. Urmăriți o serie de fotografii de la evenimentul din s. Lipnic, raionul Ocnița.